Vydavateľstvo Elist

www.elist.sk

Investovanie do akcií a ETF pre každého

Mgr. Martin Caban

Autor: © Mgr. Martin Caban, 2021

Vydavateľstvo: © Elist s.r.o., Liptovský Mikuláš

Rok vydania: 2021

Všetky práva vyhradené. Nijaká časť tejto knihy nesmie byť reprodukovaná, uchovávaná v rešeršných systémoch alebo prenášaná akýmkoľvek spôsobom vrátane elektronického, mechanického, fotografického či iného záznamu bez predchádzajúceho písomného súhlasu autora, respektíve vydavateľa.

ISBN EPUB: 978-80-8197-338-3

ISBN MOBI: 978-80-8197-339-0

Prečo práve akcie?

Mnoho ľudí spozornie s vidinou obrovských ziskov, keď započujú o možnosti investovať do budúceho „nového Microsoftu“ alebo „čínskeho Apple“. Predstavujú si, že ak investujú dostatočne skoro a využijú raketový rast novej revolučnej firmy, ich investícia závratne porastie a stanú sa milionármi aj s malým vstupným kapitálom. Keď sa spomenú zabehnuté firmy ako napr. Coca-Cola, Johnson & Johnson alebo Procter & Gamble, zastávajú názor, že tieto firmy už nemajú kam porásť.

Známy priemyselník Andrew Carnegie poznamenal: „Priekopníctvo nevynáša.“ Nová firma sa snaží ponechať si zisky, aby ich následne reinvestovala do svojho rastu. Málokedy je takáto firma dobrou dlhodobou investíciou. Na každý Microsoft a Apple pripadá tisíc zbankrotovaných firiem, ktoré svojho času sľubovali revolúciu vo svojom odvetví.

Mnoho ľudí skúša šťastie v "penny stocks". Ak ste videli film Vlk z Wall Street, máte dobrú predstavu, o aké firmy väčšinou ide. Na OTC trhu nájdete mnoho serióznych spoločností typu Danone, ale aj vidiecku firmu z Dakoty, ktorá má dvoch zamestnancov, a jej akcie sa obchodujú za 2 centy.

Výnos aktív pri investícii 1$ v roku 1802

Zdroj: Stocks For The Long Run, Jeremy Siegel

Najlepšie je riziko rozložiť (diverzifikovať). Ako investori nebudete pripravení o zaujímavý výnos a zároveň nebudete podstupovať nadpriemerné riziko.

Priemerný ročný výnos akcií od roku 1802 je 6.6 % ročne. Zlato, ktoré dosiahlo iba 0.7 %, je považované širokou verejnosťou za najvýhodnejšiu investíciu. Pritom je to aktívum, ktoré nič neprodukuje. Nie sú z neho dividendy a ročný výnos nie je schopný predbehnúť infláciu. Pri indexe S&P 500 je výnos od začiatku storočia takmer 10 % ročne. Dlhopisy nie sú takisto v dlhodobom horizonte dobrou investíciou.

Na čom skutočne dlhodobý investor zbohatne, sú stabilné firmy vyplácajúce dividendy. Cieľom tejto knihy je vysvetliť, ako maximalizovať výnos a minimalizovať riziko, a tiež ozrejmiť, prečo sú ETF fondy jednou z najlepších investícií aj pre začiatočníkov. Chcem poukázať na najlepšie a najbezpečnejšie spôsoby zhodnotenia majetku a zabezpečenia pravidelného príjmu do budúcnosti, pretože reinvestované dividendy dokážu v dlhodobom horizonte robiť naozaj zázraky.

Martin Caban, 2021

1. Základné pojmy

V úvode spomeniem pár elementárnych pojmov potrebných pre investovanie na akciovom trhu.

Index

Index cenných papierov je štatistický index, ktorý odráža vývoj cien určitej skupiny cenných papierov. V USA sú to najmä:

Dow Jones Industrial Average - hodnota indexu sa odvodzuje od cien akcií 30 amerických spoločností, ktoré patria medzi najväčšie a najviac obchodované.

S&P500 - založený na trhových kapitalizáciách 500 najväčších spoločností, ktoré majú akcie dostupné na burzách NYSE alebo NASDAQ.

NASDAQ - index všetkých cenných papierov, ktoré sa obchodujú na americkej burze NASDAQ, a z veľkej časti ide o technologické tituly.

Wilshire 5000 – index považovaný za najširší, momentálne obsahujúci takmer 3500 akcií.

Russell 2000 – index firiem s malou trhovou hodnotou (tzv. small cap)

Stock ticker (Ticker)

Ticker je kód, ktorý identifikuje cenný papier na danom trhu. Coca-cola má ticker KO, Apple má ticker AAPL, ETF fond kopírujúci index S&P500 má ticker SPY atď. Rovnako sa používa aj identifikátor ISIN (International Securities Identification Number), napr. US9229087690.

Dividenda

O výške dividendy a čase vyplácania rozhoduje valné zhromaždenie akciovej spoločnosti. Spoločnosť nie je povinná vyplácať dividendy, avšak práve dividendy sú jedným z motívov kúpy akcií podniku. Medzi spoločnosti nevyplácajúce dividendy patria startupy, menšie spoločnosti alebo spoločnosti, ktoré chcú zisky reinvestovať do ďalšieho rastu a rozvoja.

Dividenda predstavuje podiel na zisku a ide o čiastku, ktorú akciová spoločnosť vypláca akcionárom z čistého zisku. Dividendy sa spravidla vyplácajú kvartálne, ale niektoré spoločnosti ich vyplácajú iba raz ročne (najmä v Európe).

Výnos z dividendy (dividend yield)

Yield je pomer spoločnosťou ročne vyplatenej dividendy voči jej cene. Yield je vyjadrený v percentách a výpočet je nasledovný:

Predstavme si investora, ktorý kúpi akcie v hodnote 10 000 dolárov, kedy cena jednej akcie je 100 dolárov a yield je 4 %. Investor sa stáva majiteľom 100 akcií spoločnosti, kedy každá jedna mu ročne vyplatí 4 doláre, spolu teda 400 dolárov ročne. Pokiaľ použije vyplatené dividendy na nákup ďalších akcií a podmienky sa nezmenia, bude mať 104 akcií a nasledujúci rok mu bude vyplatených 416 dolárov, ktoré môže znova reinvestovať.

Pomer P/E (Price to earnings, P/E ratio)

P/E je pomer trhovej ceny akcie k čistému zisku (zisku po zdanení) na 1 akciu za dané obdobie. Je to v podstate ukazovateľ toho, aká „drahá" je akcia. Nie vždy ide o presný indikátor konkrétnej akcie, pretože rozhodujú, samozrejme, aj iné faktory, ale tento pomer je jeden z najznámejších a najsledovanejších, a mali by ho poznať aj začiatočníci.

Ak je cena akcie 50$ a čistý zisk po zdanení na jednu akciu 4$, potom je pomer P/E = 12.5 (50 delené 4)

Rovnakým spôsobom je možné spriemerovať aj trh ako celok a jednoducho dospieť k záveru, či je akciový trh podhodnotený alebo nadhodnotený. Dlhodobé priemerné P/E trhu je približne 15.81, v roku 2020 je P/E trhu približne 20, z čoho sa dá usúdiť, že je trh ako celok nadhodnotený.

V roku 2009 výrazne klesli zisky spoločností, pomer P/E prudko vyletel smerom nahor a nereflektoval presne podmienky na trhu. Riešením tohoto fenoménu je vydeliť cenu priemerným ziskom so zohľadnením inflácie za posledných 10 rokov. Autorom je profesor Robert Shiller z univerzity Yale a nazýva sa Cyclically Adjusted PE Ratio, Shiller PE ratio, alebo aj CAPE. Na obrázku dole je vývoj za posledné desaťročia. Vidíme, že je možné zistiť, či sa akciový trh nachádza v pásme extrémneho podhodnotenia, podhodnotenia, reálnej hodnoty, nadhodnotenia, akciovej bubliny, alebo vo fáze extrémnej bubliny. V roku 2020 máme stále ešte čo robiť, aby sme dosiahli úroveň tzv. dot-com bubliny z roku 2000, o ktorej si povieme v inej kapitole.

Shillerovo P/E

Zdroj: Longtermtrends.com

Buyback (spätný odkup akcií)

Práve americké spoločnosti vynakladajú na odkup akcií (buyback) viac prostriedkov než na dividendy. Buyback je okrem dividend ďalšou formou návratu kapitálu akcionárom spoločnosti, v ktorom firma z trhu skupuje vlastné akcie. Vzrastie vlastnícky podiel akcionárov, ktorí už akcie vlastnia, a naďalej si ich ponechajú. Firma buyback využíva pri prebytku hotovosť namiesto vyplatenia dividend. Buyback má oproti vyplácaniu dividend daňové výhody a spoločnosti pomáha rozvíjať majetok akcionárov aj tým, že nižší počet dostupných akcií sa môže premietnuť do ich vyššej ceny.

ETF [í-tí-ef]

Exchange Traded Funds (ETF) je označenie moderného investičného produktu, ktorého názov je možné doslova preložiť ako „burzovo obchodované fondy“. Na americkej burze sa obchodujú od roku 1993. ETF sú rovnako ako akcie ľahko dostupný investičný nástroj, ktorý vytvárajú a spravujú špecializované finančné inštitúcie. Ide o fond, ktorý na rozdiel od klasických otvorených podielových fondov vydal svoje akcie, s ktorými sa obchoduje na burzách ako s bežnými akciami. Prostredníctvom ETF je možné rýchlo, jednoducho a lacno portfólio diverzifikovať (rozložiť riziko). Zloženie podkladových aktív majú na starosti manažéri fondu. Fond si musí jasne vytýčiť svoj zámer a zloženie aktív. Mnoho ETF vypláca dividendy. Dôležitých faktorom pri výbere ETF je ročný poplatok za správu – tzv. expense ratio, ktorý je v priemere 0,44 %, čo by znamenalo, že z každých 10 000 dolárov by ste zaplatili 44 ako poplatok za správu. V ďalších kapitolách si povieme viac o poplatkoch pri konkrétnych ETF.

Sú dva typy ETF. Jeden je akumulačný, alebo tiež nazvaný capitalising a druhý je distribučný resp. income. Distribučné ETF dividendy vyplácajú a slúžia ako zdroj príjmu. Akumulačné automaticky dividendy reinvestujú za vás. Investori vyhľadávajú zväčša tie ETF fondy, ktoré tieto dividendy akumulujú a reinvestujú. Má to pre nich viacero výhod. Dividendy, ktoré ETF priamo reinvestuje a investorom nevypláca, nespadajú pod prípadné dodatočné daňové zaťaženie investora. Ako príklad uvediem ETF na britský index FTSE 100:

iShares Core FTSE 100 UCITS ETF (Dist)

iShares FTSE 100 UCITS ETF (Acc)

iShares je názov emitenta, ktorý ETF vydal. V rámci EÚ je direktíva, ktorá reguluje ETF - nazýva sa UCITS a schválila ju Európska únia. UCITS vznikol práve kvôli ochrane kupujúcich. V zátvorke vidíme, že fond je buď distribučný, alebo akumulačný. Vždy dávajte prednosť ETF od renomovaných spoločnostíako sú iShares, Vanguard, SPDR, Invesco atď. Netreba zabúdať ani na vaše daňové povinnosti!

Keďže sa pravidlá zdaňovania môžu časom zmeniť, je dobré sa informovať o vašich daňových povinnostiach podľa aktuálnych zákonov!

Kocky ako skupina akcií tvoriacich ETF fond.

Zdroj: Wisdomtree.com

Typy ETF

Indexové ETF

Indexové ETF sú zložené z takých cenných papierov, ktoré dokážu najlepšie kopírovať vývoj akciového indexu. V súčasnosti je na výber z niekoľkých stoviek indexových ETF. Najznámejšie a najviac obchodované nájdeme pod tickerom:

SPY, ktorý kopíruje index S&P500, DIA, ktorý kopíruje index DowJones, QQQ pre index NASDAQ a VTI, ktorý kopíruje index US Total Market Index, združujúci približne 4000 firiem.

Koniec ukážky

Table of Contents

Prečo práve akcie?

1. Základné pojmy